SKRIFTLIG FORESPØRGSEL E-2299/01

af Claude Turmes (Verts/ALE) til Kommissionen

(31. juli 2001)

Om: Antidumpingtold på kompakt-lysstofrør fra Kina

Ifølge Kommissionens nylige forslag til Rådets direktiv om bygningers energiøkonomiske stand kan der opnås energibesparelser på 30-40 % i elforbruget til belysning (14 % af det samlede energiforbrug inden for servicesektoren) ved brug af en bedre belysningsteknologi. Har Kommissionen overvejet, hvilke negative følger dette vil få for incitamentet til at skifte til en bedre belysning på grund af antidumpingtolden på kinesiske kompakt-lysstofrør og indvirkningen heraf på priserne?

Hvilke initiativer agter Kommissionen at tage i lyset af Fællesskabets engagement med hensyn til nedbringelse af drivhusgasser for at kompensere for den forventede nedgang i udbredelsen af en af de billigste og mest effektive metoder til reducering af CO2, nemlig kompakt-lysstofrør, på grund af antidumpingtolden på kinesiske kompakt-lysstofrør og den sandsynlige indvirkning heraf på priserne, jf. en nylig Save-undersøgelse vedrørende udbredelsen af kompakt-lysstofrør (Save-projekt: 4.1031/Z97-030. Udbredelse med henblik på eliminering af hindringer for brugen af energibesparende pærer inden for den nationale sektor, Energy Piano, december 2000)?

Er Kommissionen tilfreds med den aktuelle konkurrence mellem europæiske producenter af kompakt-lysstofrør? Overvejer Kommissionen på baggrund af den koncentration, der er kendetegnende for ovennævnte industri, at iværksætte foranstaltninger til forbedring af konkurrencen?

Svar afgivet på Kommissionens vegne af Patrick Lamy

(9. oktober 2001)

Ved forordning (EF) nr. 1470/2001 af 16. juli 2001 indførte Rådet en endelig antidumpingtold på importen af indbyggede elektroniske kompakt-lysstofrør (CFL-i) med oprindelse i Folkerepublikken Kina(1). Tolden udgjorde mellem 0 % til 66,1 % afhængigt af, hvilken producent der er tale om.

Antidumpingundersøgelsen konkluderede, at det var meget usandsynligt, at foranstaltningerne ville føre til forsyningsmangel, og at forbrugerne fortsat vil have adgang til energisparepærer til fordelagtige priser, fordi nogle kinesiske eksporterende producenter er pålagt en forholdsvis lav told, og fordi der ikke er pålagt told på importen fra den størst kendte kinesiske eksporterende producent (målt i eksportmængde). Derfor mener Kommissionen ikke, at der er behov for at stille forslag om kompenserende foranstaltninger.

Med hensyn til konkurrencens omfang skal henvises til, at antidumpingforanstaltningerne har til formål at genskabe en retfærdig konkurrence. Selv om der kun findes et ringe antal producenter i Fællesskabet, betyder dette ikke nødvendigvis, at konkurrencen på fællesskabsmarkedet er mindre. I betragtning af de forskellige toldsatser for kinesiske eksporterende producenter er det sandsynligt, at et betydeligt antal af disse fortsat vil konkurrere med hinanden og med producenter fra Fællesskabet. Herudover vil producenter af energisparepærer fra andre tredjelande, der ikke er pålagt antidumpingtold, særlig Polen og Ungarn, sandsynligvis forblive på markedet. Derfor mener Kommissionen ikke, at der er behov for at træffe foranstaltninger til forbedring af konkurrencen.

Samtidig skal Kommissionen erindre om, at antidumpingundersøgelsen konkluderede, at Fællesskabets industri havde lidt skade som følge af skadevoldende dumping forårsaget af importen af kompaktlysstofrør med oprindelse i Kina. Endvidere kan Fællesskabets producenter ikke forventes at bære omkostningerne ved Fællesskabets energi- og miljøpolitikker i form af en konstateret illoyal handelspraksis.

(1) EFT L 195 af 19.7.2001.